Мин, Дилмөхәмәтова Юлиә Ансар ҡыҙы, Салауат районы Мөрсәлим ауылы мәктәбендә башҡорт теле һәм әҙәбиәтен уҡытам. Эш стажым – 28 йыл.

Бала килеш кенә күңелемдә: “Уҡытыусы булам!” тигән уй яралғанда, ярһыу талпыныу менән хыялыма ашҡынғанда, уҡытыусы һөнәренең ҙур яуаплылыҡ һәм оло сабырлыҡ талап иткәнен аңлап та етмәгәнмен икән. Күрше генә йортта йәшәгән уҡытыусы апайҙың китап-дәфтәрҙәр һалынған сумкаһын тотоп мәктәпкә ашығыуын көн дә иртән тәҙрәнән ҡарап ҡаламын, ә һуңынан уның мәктәптән ҡайтыуын түҙемһеҙлек менән көтөп алам. Әсәйемдең: “Апайың ашаһын, ял итһен, һин уны борсомай тор”- тигән һүҙҙәрен дә тыңламай, уның эргәһенә йүгерәм. Ул уҡыусыларҙың дәфтәрҙәрен тикшергәндә ҡыҙыл пасталы ручкаһы менән индергән төҙәтәмәләрҙе, билдәләрҙе иҫем китеп күҙәтеп барам. Нимәһе мине шул тиклем әсир иткәндер инде, бөгөн үҙем дә аптырайым. Күрше уҡытыусы апай ҙа бик зирәк күңелле, бала йәнле кеше булғандыр инде, күрәһең. Ни өсөн тигәндә, ул мине үҙе менән йыш ҡына мәктәпкә алып йөрөй торғайны. Ауыл мәктәбе аҙ комплектлы булғанлыҡтан, балалар ике бүлмәлә ултыра торғайнылар. Икенсе бүлмәгә сыҡҡан ваҡытта: “Минең урынға һин ҡалаһың, һин – уҡытыусы!”- тип әйтеп сыға. Ә мин, биш йәшлек сабый, шатланып ултырып ҡалам.

Беренсе шиғырҙы ла ул апай ятлатты минән. Ул шиғыр Рәми Ғариповтың “Сыйырсығы” ине. Әле лә иҫемдә, нисек ҡанатланып, яратып һөйләгәйнем мин ул шиғырҙы. Уҡытыусы апай ауылдан күсеп китте, әммә минең күңелдә яҡты хыял уятып ҡалдырҙы.

Үҙем дә мәктәпкә уҡырға барҙым. Уҡыу процесы минең өсөн бик күңелле лә, еңел дә була торғайны. Бигерәк тә туған тел дәрестәрен көтөп ала инем. Шиғыр, ниндәйҙер әҫәр уҡыған ваҡыттарҙа мин ундағы хәл-ваҡиғалар эсендә йөҙөп йөрөгән кеүек хис итә инем үҙемде. Уҡыу йылы башында таратып бирелгән туған тел дәреслегенең эстәлеген бер-ике ай эсендә үҙаллы уҡып сығам, һуңынан класташтарым менән яңынан өйрәнәм. Бына шулай бер кластан икенсеһенә күстем. Хыялым да нығына барҙы. Хәҙер инде уҡытыусылыҡҡа булған һөйөү менән бергә әҙәбиәтте һөйөү ҙә күңелемде яулағандан-яулай ине. Әҙәби китаптар уҡыу – минең иң яратҡан шөғөлөм будды. Китап уҡыу өсөн, хатта, төрлө мутлашыуҙарға ла бара инем. Дәрес әҙерләгәндә өҫтәлдә һәр саҡ әҙәби китап булыр ине. Өйгә эш күп тигән булып, ата-әсәйем эргәлә булмаған саҡта төрлө әҫәрҙәр уҡый торғайным. Иҙән йыуғанда ла, башҡа эш менән булғанда ла, әсәйемдән йәшенеп кенә китап уҡып-уҡып ала инем. Әҙәбиәт донъяһы шул тиклем минең өсөн мауыҡтырғыс була торғайны.

Уҡытыусы булам тип Мәсәғүт педагогия училищеһына уҡырға ингәс тә ташламаным мин был яратҡан шөғөлөмдө. Ятаҡханалағы китапханала булған барлыҡ башҡорт әҫәрҙәрен уҡып сыҡтым мин ул йылдарҙа. Унан тыш китап магазинына килгән ҡыҙыҡлы китаптарҙы ла һатып алып уҡый торғайным. Ана шул әҙәбиәткә булған һөйөү Өфө дәүләт педагогия институтындағы филология факультетының башҡорт бүлегенә алып барҙы ла инде.

Бына хәҙер нисәмә йылдар балаларҙы мөғжизәле әҙәбиәт илендә сәйәхәт ҡылдырам. Әҙәбиәт иле – әҙәп иле. Ни өсөн тигәндә, әҙәбиәт – әҙәпкә өйрәтеүсе, тормош ҡанундарының серҙәренә төшөндөрөүсе фән. Әҙәби герой өлгөһөндә бала күңеленә изгелек орлоҡтары сәсергә, ғүмерҙең, йәшәйештең аҫыл мәлдәрен күрһәтергә һәм тормошта үҙ һуҡмағыңды табырға ярҙам итергә була.

Тәрбиәнең төп нигеҙе – ул ғаиләлә һалынған ҡиммәттәр. Мәктәп шул ҡиммәттәрҙе үҫтерә, байыта.

Мәктәптәге тәрбиәне биреүсе төп сара – әҙәбиәт дәрестәре. Әҙәбәт әҙәпкә өйрәтеүсе фән булараҡ, йәш быуынды тормошҡа әҙерләй, әҙәп-әхлаҡ тураһында мәғлүмәттәр бирә, геройҙар ярҙамында кеше тормошон күҙәтергә, баһаларға, һығымталар яһарға өйрәтә. Тимәк, әҙәбиәт дәрестәре беҙҙе тормошҡа әҙерләй.

Был осраҡта бигерәк тә туған әҙәбиәтте һыҙыҡ өҫтөнә алып үтергә кәрәк. Ни өсөн тигәндә быуындан быуынға тапшырыла килгән ата- бабаларыбыҙҙың аҡылы менән туған әҙәбиәтебеҙҙең йөкмәткеһе ауаздаш. Халҡыбыҙҙың борон-борондан ул-ҡыҙҙарына дөрөҫ йәшәү рәүешен күндерергә тырышыуы мәҡәлдәрҙә, йырҙарҙа, риүәйәттәрҙә, әкиәттәрҙә, ҡобайырҙарҙа сағыла. Фекремде иҫбат итер өсөн халҡыбыҙ тормошонда йыш телгә алынған һәм бөгөнгө көндә актуаллеген юғалтмаған бер нисә мәҡәлде күрһәтеп үткем килә.

Изге эштең иртәгәһе яҡшы; ҡылған эшең кешегә булһа, килгән сауабы – үҙеңә; . Был мәҡәлдәрҙең актуаллеген Таңсулпан Ғарипованың “Бөйрәкәй” әҫәрендә бирелгән Мәҙинә образы ярҙамында иҫбат итергә мөмкин. Мәҙинә изге йөрәкле, барыһына ла яҡшылыҡ теләй, һәр эште лә намыҫы менән кәңәшләшеп эшләй. Тормоштоң төрлө осрағында ла позитив ҡарашлы булып ҡала белә һәм шуға ла һәр саҡ алға атлай, юғары уңыштарға ирешә. Мәҙинә образы бөгөн ҡыҙҙарыбыҙға күркәм өлгө булып тора.

Халҡыбыҙҙа тағы “әҙәпһеҙҙә иман юҡ; бәхеттең башы – тәүфиҡта; әҙәпкә ғәҙәтләнһәң – әҙәм булырһың, яманға ғәҙәтләнһәң – әрәм булырһың;” тигән мәҡәлдәр ҙә киң таралған. Шул уҡ әҫәрҙән Ғәлимә образын алайыҡ. Бәхетле булыуҙы маҡсат итеп ҡуйған ҡыҙ ғүмер йомғағын сискән саҡта ниндәй генә аҙымдар яһамай. Намыҫ, өлкәндәр кәңәше тигән төшөнсәләрҙе онотоп, маҡсатына бысраҡ юлдар менән килә, һөҙөмтәлә ул берҙән-бер ҡыҙының ҡан дошманына әйләнә, үҙен бәхетһеҙ, иманһыҙ ҡартлыҡҡа дусар итә.

“Нәфсе менән шайтан бер атанан; нәфсеһенә эйәргән – шайтанға эйәргән; нәфсеһенә эйәргән малынан да, аҡылынан да яҙыр;” – был мәҡәлдәргә ҡолаҡ һалмау Ихсанбайҙы кешелек сифаттарын юғалтыуға килтерә һәм уның ғүмере фажиғәле рәүештә өҙөлә.

Мәҡәлдәрҙән тыш, халҡыбыҙ ижад иткән башҡа үлемһеҙ ҡомартҡыларҙы ла йыш ҡулланыу мотлаҡ дәрестәрҙә. “Урал батыр” эпосын алып ҡарайыҡ. Минеңсә, был эпос башынан алып аҙағына тиклем кешене тормошҡа әҙерләй, йәшәйештең яҙылмаған ҡанундарын асып бирә. Бала тыуғандан алып үҫеп еткәнсе нимәләрҙе өйрәнергә тейеш – былар барыһы ла әҫәрҙә күрһәтелә. Шулай уҡ ата һүҙен тотмау, өлкәндәрҙең фатихаһын алмау бәхетһеҙлектең башы икәнлеге һыҙыҡ өҫтөнә алына. Урал батырҙы уйҙарының таҙалығы үлемһеҙ итә. Эпоста бирелгән ошо тәғлимәттәр һәр баланың зиһенендә урын алһа, тәрбиә-уҡыу процесы бик уңышлы булыр ине һымаҡ.

Хәҙерге балалар бөгөнгө мәғлүмәт осорона тиҙ ҡулайлашһа ла, ҡомартҡы булып ҡалған һүҙ байлығына иғтибарҙы аҙ бүлә. Шунлыҡтан, әҙәбиәт дәрестәренең һәр береһендә халыҡ ижады өлгөләренең кескәй генә өлөшөнә булһа ла урын бүлер кәрәк!

Бөгөнгө ҡатмарлы осорҙа әҙәбиәт уҡытыусыһы булыу тағы ла ҙурыраҡ яуаплылыҡ өҫтәй беҙгә. Күҙ эйәрмәҫлек тиҙлектә нанотехнологиялар үҫешә, яңы-яңы мәғлүмәттәр, асыштар барлыҡҡа килә. Балалар әҙәби китап уҡыуҙан ситләшкәндән-ситләшәләр. Әлбиттә, был бик ҡурҡыныс. Уҡыусыларыбыҙҙың күңел шишмәләре ҡороп ҡуймаһа ярар ине лә бит. Шунан сығып та беҙгә, әҙәбиәт уҡытыусыһына, программа буйынса бирелгән һәр әҫәрҙе өйрәнгәндә тәрбиәүи маҡсатта бик оҫта ҡуллана алһаҡ ине. Бына, мәҫәлән, ябай ғына башҡорт халыҡ әкиәте “Ҡәмән менән Сәмән, картуф сәскән Сәлмән”де алайыҡ. Ауыр минуттарҙа ла кәйефен төшөрмәгән һәм һәр нәмәнең файҙаһын күрә белгән тырыш, эшһөйәр Сәлмән образы ауыл балалары өсөн бик матур өлгө булып тора. Ауыл хужалығына иғтибар арта башланы, бөгөн ергә һәм хеҙмәткә һөйөү тәрбиәләү бик мөһим. Сәлмән образы ауылда ҡалып донъя көтөрҙәй балаларыбыҙҙы күп нәмәгә өйрәтә ала бит.

Минең, әҙәбиәт уҡытыусыһының, бурысы – бала күңелендәге яҡтылыҡты, яҡшылыҡты, изгелекте һаҡларға ярҙам итеү. Шуның өсөн дә дәрестәрем һәр саҡ илаһи ярһыу менән тыуһын, яҡты ут булып уҡыусыларым зиһенен балҡытһын, уйландырһын, күңелдәренә йәм генә түгел, ғәм-хәстәр һалһын ине!